b"\n_START_ARTICLE_\nJeopardy\n_START_SECTION_\nHistoria\n_START_PARAGRAPH_\nJeopardyn kehitti yhdysvaltalainen Merv Griffin jo vuonna 1964 ja sit\xc3\xa4 on l\xc3\xa4hetetty tuosta l\xc3\xa4htien p\xc3\xa4ivitt\xc3\xa4in. Nimen \xe2\x80\x9dJeopardy\xe2\x80\x9d keksi er\xc3\xa4s toimittaja, jonka mielest\xc3\xa4 \xe2\x80\x9dohjelma ei sis\xc3\xa4ll\xc3\xa4 tarpeeksi riskitekij\xc3\xb6it\xc3\xa4\xe2\x80\x9d (It doesn't have enough jeopardies.\xe2\x80\x9d). Lausahdus riitti Griffinin nime\xc3\xa4m\xc3\xa4\xc3\xa4n ohjelman Jeopardyksi._NEWLINE_Yhdysvaltalainen Jeopardy! on palkintojen perusteella kaikkien aikojen tietokilpailu, sill\xc3\xa4 se on koko historiansa aikana ker\xc3\xa4nnyt yli 30 Emmy-palkintoa, enemm\xc3\xa4n kuin mitk\xc3\xa4\xc3\xa4n muut sen \xe2\x80\x9dsukulaiset\xe2\x80\x9d. Palkintoja on tullut muun muassa parhaasta viihdeohjelmasta ja parhaasta juonnosta. Jeopardy toimi my\xc3\xb6hemmin muun muassa Atlantan olympialaisten virallisena sponsorina.\n_START_SECTION_\nS\xc3\xa4\xc3\xa4nn\xc3\xb6t\n_START_PARAGRAPH_\nS\xc3\xa4\xc3\xa4nn\xc3\xb6t k\xc3\xa4sittelev\xc3\xa4t Suomen televisiossa esitett\xc3\xa4v\xc3\xa4\xc3\xa4 Jeopardya. Yhdysvaltalaisessa ohjelman alkuper\xc3\xa4isversiossa s\xc3\xa4\xc3\xa4nn\xc3\xb6t ovat joissakin kohdissa hieman erilaiset. Jeopardyssa juontaja antaa vastauksen, johon kilpailijoiden pit\xc3\xa4\xc3\xa4 keksi\xc3\xa4 oikea kysymys. _NEWLINE_Jokaiseen ohjelmaan tulee kolme kilpailijaa. Yksi on edellisen jakson voittaja (ellei h\xc3\xa4n halua tai voi en\xc3\xa4\xc3\xa4 osallistua) sek\xc3\xa4 kaksi uutta kilpailijaa, jotka eiv\xc3\xa4t ole aiemmin kilpailleet. Kilpailijat ovat riviss\xc3\xa4 kasvot kohti juontajaa. Kilpailussa on kolme kierrosta. Ensimm\xc3\xa4isell\xc3\xa4 ja toisella kierroksella on kuusi aihealuetta, joissa jokaisessa on viisi \xe2\x80\x9dvastausta\xe2\x80\x9d eli kysymyst\xc3\xa4, joista jokainen on tietyn rahasumman arvoinen. Ensimm\xc3\xa4isen kierroksen ensimm\xc3\xa4isen aihealueen valitsee edellisen jakson voittaja, tai se jonka paikka on riviss\xc3\xa4 oikeimmalla. Toisella kierroksella aihealueen valitsee se, jolla on v\xc3\xa4hiten rahaa. _NEWLINE_Ensimm\xc3\xa4isell\xc3\xa4 kierroksella vastausten arvot ovat 10, 20, 30, 40 ja 50 euroa ja toisella kierroksella ne ovat kaksinkertaiset (20, 40, 60, 80 ja 100). Vastauksia ei kukaan tied\xc3\xa4 ennen niiden valitsemista. Jos esimerkiksi joku kilpailijoista kysyy oikein 40 euron vastauksen, t\xc3\xa4m\xc3\xa4 saa sen summan rahaa, mutta jos vastaa v\xc3\xa4\xc3\xa4rin, h\xc3\xa4n menett\xc3\xa4 sen verran rahaa. Jos kilpailija on kerran kysynyt kyseisen vastauksen v\xc3\xa4\xc3\xa4rin, t\xc3\xa4m\xc3\xa4 ei voi en\xc3\xa4\xc3\xa4 yritt\xc3\xa4\xc3\xa4 uudelleen, mutta muut kilpailijat voivat. Kun kilpailija on kysynyt oikein, t\xc3\xa4m\xc3\xa4 saa valita mink\xc3\xa4 tahansa valittavana olevan aihealueen vastauksen. Jos kilpailijan valitsemaa vastausta ei kukaan kysy tai kysyy v\xc3\xa4\xc3\xa4rin, saa kyseisen vastauksen valinnut kilpailija valita uuden vastauksen. Ensimm\xc3\xa4iselle ja toiselle kierrokselle on piilotettu ns. super-vastauksia, jonka vain vastauksen valinnut saa kysy\xc3\xa4 (aikaa on viisi sekuntia). Superit eroavat my\xc3\xb6s siten, ett\xc3\xa4 kilpailija saa valita kuinka paljon h\xc3\xa4n panostaa vastaukseen, mutta raja on siin\xc3\xa4, paljonko h\xc3\xa4nell\xc3\xa4 on sill\xc3\xa4 hetkell\xc3\xa4 rahaa. Esimerkiksi jos superin saaneella kilpailijalla on sill\xc3\xa4 hetkell\xc3\xa4 500 euroa, t\xc3\xa4m\xc3\xa4 saa laittaa likoon korkeintaan kyseisen summan. Muiden vastausten tapaan, jos kilpailija kysyy oikein, h\xc3\xa4n voittaa panostamansa m\xc3\xa4\xc3\xa4r\xc3\xa4n rahaa, mutta v\xc3\xa4\xc3\xa4rin kysyess\xc3\xa4\xc3\xa4n menett\xc3\xa4\xc3\xa4 kyseisen summan. Ensimm\xc3\xa4isell\xc3\xa4 kierroksella supereja on yksi ja toisella kierroksella kaksi. _NEWLINE_Kolmannelle kierrokselle saavat osallistua ne kilpailijat, joilla on rahaa. Heille esitet\xc3\xa4\xc3\xa4n yksi vastaus satunnaisesta aihealueesta. Kilpailijoiden pit\xc3\xa4\xc3\xa4 kirjoittaa 30 sekunnissa oikea kysymys ja summa, jonka he haluavat panostaa. Ajan loputtua ei voi en\xc3\xa4\xc3\xa4 muuttaa panostuksen m\xc3\xa4\xc3\xa4r\xc3\xa4\xc3\xa4 tai kysymyst\xc3\xa4, vaan ne kerrotaan juontajalle. Jos jonkun kilpailijan kysymys on oikein ja t\xc3\xa4m\xc3\xa4 on laittanut kaikki peliin voittamastaan summasta esimerkiksi 600, t\xc3\xa4m\xc3\xa4n lopullinen saldo on 1\xc2\xa0200. Jos kuitenkin jollain kilpailijalla on sama summa, mutta v\xc3\xa4\xc3\xa4r\xc3\xa4 vastaus, t\xc3\xa4m\xc3\xa4 menett\xc3\xa4\xc3\xa4 kaikki peliss\xc3\xa4 voittamansa rahat. Eniten jaksossa ker\xc3\xa4nnyt jatkaa seuraavaan Jeopardyyn, mutta jos joku kilpailija on voittanut viisi jaksoa per\xc3\xa4kk\xc3\xa4in, t\xc3\xa4m\xc3\xa4 ei voi en\xc3\xa4\xc3\xa4 osallistua kilpailuun ja saa \xe2\x80\x9dsuurmestarin\xe2\x80\x9d arvon. _NEWLINE_Suomalaisessa Jeopardyssa ensimm\xc3\xa4inen de facto suurmestarin arvon saanut on Mensaan kuuluva rakennusmies Niku Tuominen. My\xc3\xb6hemmin my\xc3\xb6s Arto Arvola, Ukko Liikkanen ja Timo Hirvola ovat saaneet suurmestarin arvon. Hirvola on voittanut suomalaisen Jeopardyn enn\xc3\xa4tyssumman rahaa niin yhteens\xc3\xa4 (9\xc2\xa0230 \xe2\x82\xac) kuin yhdess\xc3\xa4 jaksossakin (3\xc2\xa0040 \xe2\x82\xac).\n_START_SECTION_\nVideopeli\n_START_PARAGRAPH_\n1980-luvulla tietokilpailuista on julkaistu Yhdysvalloissa Nintendo Entertainment System-konsolilla pelattavia videopeliversioita."